Arthur Könnemann
Dr Arthur Könnemann (* 12. März 1861 z Bada-Bada, † 10. Februar 1931 ischt a deitscher Kombonischt ond Kabellmoischter gwäa.

A baar Staziona aus seim Leaba 
Dr Arthur Könnemann ischt am 12. März 1861 z Bada-Bada uff d Welt komma. Nôch-em Abidur hôt’r glei drmit ôôgfanga, Musik zo studiira. Dô drbei ischt sei wichdigschder Lehrer dr Alfred Krasselt gwäa. De meischt Zeit vo seim Leaba hôt’r sei Geld als Kabellmoischder an vorschiidene Stadttheater vrdäant, zerscht en Brandaburg. Seine weitre Staziona send gwäa: Paderborn, Greifswald, Osnabrick, Wesel ond Minschder. Em Jôhr 1887 schliaßlich ischt-em d Leidong vo dr Musikbildongs-Ôschdalt ond vom Orkeschtr-Vorei Mährisch-Oschtrau ibrtraga wôrra. Em Könnemann sei Werk bestôht hauptsächlich aus Stick firs Musiktheater, zom Beischbiil Opra ond Schauschbiilmusik. Er hôt abr au a baar Orkeschtr-Werk ond Stickla fir Klaviir hendrlau.

Am 10. Februar 1931 hôt dr Könnemann d Auga fir emmer gschlossa, rond oin Monat, bevôr’r sein 70. Geburtsdag hett feira kenna. Mr muaß abr feschtstella, dass sowohl dr Könnemann selbr wia au seine Werk heitzodag weitgehend vorgessa send. En akduelle musikalische Nôchschlagewerk suecht mr sein Nama vorgeablich.

A baar vo seine Werk firs Musiktheater 
 Gawrillo
 Der Bravo
 Vineta, a romandischs Musikschauschbiil
 Der tolle Eberstein, Opr en drei Uffziig
 Madonna mit dem Mantel
 Die versunkene Stadt, a musikalisch-dramadischs Märle den drei Uffziig

Quell 
 Illustriertes Musiklexikon, rausgäa vom Hermann Abert, Verlag J. Engelhorns Nachf., Stuttgart, 1927

Oinzlne Nôchweis 

Dütsche
Komponist
Dytsche Komponischt
Komponist (20. Joorhundert)
Dirigänt
Maa